**Vedtægt for**

**Aabenraa kirkegård**

Udkast til rettelse af vedtægt:

Behandles på menighedsrådets møde d. 22. februar 2024

**Indhold:**

[Kirkegårdens bestyrelsesforhold 3](#_Toc534958385)

[Erhvervelse af gravsteder m.m. 3](#_Toc534958386)

[Gravsteders udsmykning. 6](#_Toc534958387)

[Vedligeholdelse af gravsteder. 8](#_Toc534958388)

[Krematoriet 10](#_Toc534958389)

[Regulativ vedr. de enkelte gravstedstyper: - 11](#_Toc534958390)

[Ordensbestemmelser. m.v. 13](#_Toc534958391)

[Erhvervelse og fornyelse af gravsteder: 14](#_Toc534958392)

[Kirkegårdens gartneriske ydelser (se også priser for Aabenraa kirkegård) 14](#_Toc534958393)

[Tillæg med regler for den muslimske gravsplads 17](#_Toc534958394)

# **Kirkegårdens bestyrelsesforhold**

**§ 1.**

Aabenraa kirkegård tilhører Aabenraa Sogn og bestyres af Aabenraa menighedsråd. Et af menighedsrådet nedsat kirkegårdsudvalg varetager det overordnede tilsyn med kirkegården, Aabenraa krematorium og de bygninger, som hører kirkegården til.

Kirkegårdsudvalget bistås af den af menighedsrådet ansatte administrationschef.

**§ 2.**

Den daglige overordnede ledelse af Aabenraa kirkegård, krematorium og ansatte i administrationen varetages af administrationschefen.

Den daglige drift på kirkegården varetages af en af menighedsrådet ansat overgartner, der refererer til administrationschefen.

Overgartneren sørger for kirkegårdens renholdelse m.m. og bistår administrationschefen med overholdelse af orden på kirkegården.

Klager over personale ansat af menighedsrådet eller klager vedrørende kirkegårdens drift rettes til administrationschefen.

Overgartneren kan træffes ved henvendelse til Fælleskontoret, Næstmark 19, 6200 Aabenraa.

**§ 3.**

Alle indbetalinger til Aabenraa kirkegård kan ske via giroindbetalingskort (PBS). Mindre enkeltstående beløb kan betales via mobilepay. Kontantbeløb modtages ikke.

**§ 4.**

Alle henvendelser om gravsteder, brugsret mv. samt om nedsættelse af kister eller askeurner i såvel nye som bestående gravsteder sker til Fælleskontoret.

**§ 5**.

Der udstedes gravstedsbevis vedlagt et eksemplar af denne vedtægt til enhver, som erhverver en brugsret til et gravsted.

# **Erhvervelse af gravsteder m.m.**

**§ 6.**

De enkelte gravsteders størrelse er:

For kistegravsteder til voksne mindst 3 m2. Gravens dybde skal være mindst 1,80 m således, at der bliver mindst 0,90 m jord over kistelåget regnet fra kirkegårdens overflade. For børn kan graven være mindre.

Urnerne sættes i en dybde af 1 meter (dobbelt dybde 1,4 m). Der skal mindst være 0,6 meter jord over urnen. Aske kan kun nedsættes i jorden i urner, som er udført af forgængeligt materiale.

Urner kan nedsættes i gravstedsstørrelser af 0,50 m2 (2 urner), 1 m2 (4 urner), 2 m2   
(8 urner) samt i fællesgrave, hvor hver urne skal have mindst 0,50 m2 plads.

Kister med dødfødte og spædbørn kan, hvor forholdene taler derfor, med overgartnerens samtykke nedsættes i en allerede benyttet grav.

**§ 7.**

Fredningsperioden - den tid, hvor en grav skal henligge urørt - er for kistegrave til voksne 25 år.

Fredningsperioden for kistegrave til børn under 10 år er 15 år.

Anvendes der kister af egetræ eller andet svært forgængeligt materiale, fordobles

fredningsperioden.

Kister til begravelse må ikke helt eller delvist være fremstillet af plastik, zink eller andet uforgængeligt materiale. Plastikindsatser, ligposer og plastposer må ikke anvendes.

Fredningsperioden for urnegravsteder er 10 år.

Askeurner kan nedsættes i kistegravsteder, uanset om der tidligere er nedsat kister heri.

Urner skal nedsættes således, at de forbliver urørt i hele fredningsperioden, også af senere begravelser eller urnenedsættelser i gravstedet. Urnens placering angives i kirkegårdens protokol.

**§ 8.**

Brugsretten til et gravsted med en eller flere gravpladser for såvel kister som urner kan erhverves efter ønske - normalt for en fredningsperiode.

For så vidt pladsen tillader det, vil den der ønsker at erhverve brugsret selv kunne udvælge gravplads efter de anvisninger, som overgartneren giver.

Ved misligholdelse af gravstedet kan menighedsrådet ophæve brugsretten til gravstedet. I sådanne tilfælde ydes ingen tilbagebetaling af allerede erlagte beløb.

Det er muligt at erhverve brugsretten til et gravsted forlods. Indtil ibrugtagningen udlægges gravstedet i græs eller med perlesten, og fra erhvervelsesdatoen at regne betales der for renholdelse i henhold til kirkegårdens takstbestemmelser.

Fælleskontoret kan give tilladelse til at brugsretten af et gravsted overdrages til anden person under forudsætning af, at alle berørte parter indvilger heri.

**§ 9.**

Fornyelse af gravsteder skal finde sted, hver gang der nedsættes kister eller urner. Fornyelsen gælder hele gravstedet, og er for kistebegravelser 25 år, dog 15 år for børn under 10 år og ved urnebegravelser 10 år.

Gravsteder kan i almindelighed, efter aftale med Fælleskontoret, fornyes efter fredningsperiodens ophør, dog mindst med 5 år ad gangen.

Fælleskontoret udsender senest 3 måneder før fredningsperiodens udløb brev via E-boks til den registrerede indehaver af brugsretten.

Indehaveren skal inden fredningsperiodens udløb skriftligt tilkendegive, hvorvidt brugsretten ønskes fornyet eller frasagt.

Sker henvendelse om fornyelse af gravstedet ikke inden 3 måneder fra fredningsperiodens udløb, hjemfalder gravstedet til kirkegården, tilligemed hvad der findes derpå.

Indehaveren af brugsretten kan dog inden 12 uger efter fredningsperiodens udløb fjerne planter m.m. samt gravminder, når eventuelle fundamenter samtidig fjernes og gravstedet afleveres i planeret stand.

Såfremt kirkegården ikke har gældende personoplysninger på indehaveren af brugsretten, er vedkommende selv ansvarlig for inden udløb at tage kontakt til Fælleskontoret om fornyelse.

Hvis en sådan henvendelse ikke er sket inden fredningsperiodens udløb, vil der på gravstedet blive sat et udløbsskilt som bliver stående, indtil gravstedet sløjfes.

**§ 10.**

Alle uanset trosretning mv. har ret til at blive begravet/bisat på Aabenraa Kirkegård.

De af provstiudvalget godkendte grundtakster for leje, vedligeholdelse mv. af gravpladser på Aabenraa Kirkegård, fremgår af Prisliste for Kirkegården (Henvisning til prisliste). Ved etablering af legat/ faktura følger aftalerne altid årets udgang.

Taksterne er graduerede og afhængige dels af afdødes medlemskab af Folkekirken dels afdødes tilhørsforhold til Aabenraa sogn og kommune – således:

1. Folkekirkemedlemmer med bopæl i Aabenraa kommune
2. Folkekirkemedlemmer med bopæl udenfor Aabenraa kommune, men med særlig tilknytning til Aabenraa. Ved særlig tilknytning forstås
   1. Ugifte personer, hvis forældre bor i Aabenraa kommune eller er begravet/bisat på Aabenraa kirkegård
   2. Forældre, hvis afdøde børn er begravet/bisat på Aabenraa kirkegård
   3. Enker/enkemænd, hvis afdøde ægtefælle, er begravet/bisat på Aabenraa kirkegård
   4. Personer, som inden for de seneste to år eller af plejehensyn er fraflyttet Aabenraa kommune
   5. Personer, der på anden særlig måde har haft tilknytning til Aabenraa sogn. Eventuelle tvivlsspørgsmål herom afgøres af provstiudvalget.
3. Andre medlemmer af Folkekirken
4. Ikke-medlemmer af Folkekirken, uanset trosretning mv. og uanset bopæl eller evt. tilknytningsforhold til Aabenraa.

**§ 11.**

På ethvert gravsted anbringes et nummer svarende til kirkegårdskortet og protokollen. Nummeret skal være synligt og må ikke fjernes fra gravstedet.

**§ 12.**

Flytning af gravsatte kister må kun finde sted efter indhentet tilladelse fra Stiftsøvrigheden.

Flytning af nedsatte urner må kun finde sted efter indhentet tilladelse fra Fælleskontoret.

Ansøgning om sådanne flytninger stiles til Menighedsrådet og fremsendes til Fælleskontoret.

Udgifterne betales i henhold til gældende takstbestemmelser.

# **Gravsteders udsmykning.**

**§ 13.**

Kirkegårdsudvalget forbeholder sig ret til at pålægge enkelte områder af og på kirkegården bestemte servitutter med hensyn til indhegninger, monumenter m.m.

Indehaver af brugsretten til gravsteder orienterer sig om det gældende regelsæt for kirkegården på Sognets hjemmeside.

**§ 14.**

Gravminderne skal indordnes i den lokale tradition, som forefindes i den afdeling, hvor gravstedet er beliggende.

Det er ikke tilladt at anbringe gravminder, som ved deres størrelse eller form vil virke skæmmende for kirkegården, eller hvis indskrift og udstyr må anses for upassende.

Er sådanne gravminder alligevel blevet anbragt, kan de af menighedsrådet med provstiudvalgets godkendelse forlanges fjernet. Provstiudvalgets afgørelse herom kan indankes for Stiftsøvrigheden.

Mindesmærker, hvis højde overstiger 2,0 m, regnet fra jordoverfladen, må ikke opstilles uden særlig tilladelse, og alle monumenter skal være forsvarligt fundamenterede således, at der f.eks. ved jordsætning efter gravkastningen eller ved kistens sammensynkning ikke sker forskydninger i opstillingen. Indtræffer dette er indehaver af brugsretten forpligtet til uopholdeligt rette fejlen.

Mindesmærker på 0,50 m2 urnegravsteder må ikke overstige 0,40x 0,40 m

Mindesmærker på 1,00 m2 urnegravsteder må ikke overstige 0,50x 0,50 m – højden på monumentet må ikke overstige 0,40 m.

Mindesmærker på 2,00 m2 urnegravsteder må ikke overstige 0,60x 0,60 m – højden på monumentet må ikke overstige 0,40 m.

Indehaveren af brugsretten er pligtig at godtgøre kirkegården de udgifter, som eventuelt måtte fremkomme ved opretning, omfundamentering eller fjernelse af monumenter, jerngitre eller andet dødt materiale, som anbringes på gravstedet.

Billedhuggere og andre, som for betaling påtager sig større arbejder på gravsteder, må inden arbejdets påbegyndelse indhente tilladelse hertil hos overgartneren.

Indskrifter og prydelser, der kan virke anstødelige, kan forlanges fjernet.

**§ 15.**

Alle hække og brudfliser ud mod stier og veje tilhører og vedligeholdes af kirkegården. Hække og brudfliser må ikke erstattes med andet materiale.

Hvis der på et gravsted findes hække, græsrabatter eller beplantninger, der indgår som led i kirkegårdens beplantning, må der ikke uden særlig tilladelse foretages ændring heri. Vedligeholdelsespligten af sådanne plantninger påhviler kirkegården.

Højden på kirkegårdens hække er i almindelighed 0,60 m for ryghække og 0,30 m for hække imellem gravstederne.

**§ 16.**

Gravstederne må beplantes med stedsegrønne eller løvfældende buske, blomster, vedbend, bregner eller lignende, ligesom de må tilsås med græs.

Træer og buske på gravstederne må som hovedregel ikke blive mere end 3 m høje.

For urnegravsteder må beplantningen ikke overstige 1 m i højden.

Hvor dette sker, er overgartneren berettiget til at fjerne beplantningen.

Hvis bestående planter på gravstederne ved deres højde eller udbredelse skønnes at være til ulempe for andre gravsteder, kan overgartneren beskære eller fjerne dem.

Bestående beplantning, herunder træer som er af skønhedsværdi for kirkegården som helhed, må ikke uden provstiudvalgets forudgående godkendelse ændres eller fjernes, uanset hvor på kirkegårdsarealet de står.

Ved et af provstiudvalget stadfæstet tillæg til nærværende vedtægt kan der fastsættes særlige regler for beplantning på enkeltafsnit af kirkegården.

Bænke kan opstilles på kistegravsteder med kirkegårdsudvalgets samtykke.

Ved anlæg af gravsted må der ikke anvendes plastdug eller andet uforgængeligt materiale som underlag/belægning på gravstederne eller andre arealer.

For alle gravsteder gælder, at der ikke må plantes skovtræer eller andre planter, som ved voldsom vækst kan blive til ulempe for de omkringliggende gravsteder. Beplantningen skal holdes klippet og beskåret, så den ikke er til ulempe for gravsteder eller for færdsel på gangene. Sker dette ikke, vil fornøden beskæring blive udført på bekostning af brugsrettens indehaver. Udgåede træer og buske skal straks fjernes fra gravstedet.

**§ 17.**

Om murede begravelser eller anden særlig begravelsesmåde skal der træffes aftale med menighedsrådet, såvel angående indretningen som betalingen.

**§ 18.**

Gravstedsindhegninger af træ, jerngitterværk, murværk, stensætning eller lignende skal holdes sømmeligt vedlige på foranstaltning af indehaverne af brugsretten med mindre andet er bestemt i nærværende vedtægt.

Gravgitre og mindesmærker, som ikke i medfør af bek. nr. 1172 af 19.09.2016 § 21 er registreret som bevaringsværdige, kan, hvis de anses for skæmmende eller upassende, af provstiudvalget forlanges fjernet fra kirkegården.

# **Vedligeholdelse af gravsteder.**

**§ 19.**

Indehaverne af brugsretten er pligtige til at vedligeholde gravstederne, således at de til enhver tid er holdt i god orden og er velplejede.

Der må ikke placeres skæmmende genstande eller genstande af plastic på gravstederne

Det står indehavere af brugsretten frit for selv at vedligeholde gravstederne. Ønskes vedligeholdelsen udført af andre, har brugsrettens indehaver ansvar for, at den af ham/hende antagne hjælp holder sig kirkegårdens vedtægter efterrettelig.

**§ 20.**

Ethvert gravsted skal vedligeholdes således, at det ikke skæmmer kirkegården. Gravstedet skal desuden holdes fri for ukrudt. Ved undladelse heraf kan det pålægges indehaveren af brugsretten at overlade renholdelsen til kirkegården. Indehaveren af brugsretten skal i sådanne tilfælde betale de for sådanne arbejder fastsatte takster.

Tilsidesættes et sådant pålæg, kan gravstedet sløjfes.

Indehaveren af brugsretten, der således forsømmer sin vedligeholdelsespligt, vil ikke kunne rejse noget erstatningskrav for, hvad der måtte være på gravstedet før sløjfningen.

Hvis en indehaver af brugsret på ny ønsker at overtage vedligeholdelsen af et forsømt eller sløjfet gravsted, kan dette kun ske med kirkegårdsudvalgets godkendelse.

**§ 21.**

Ved fredningsperiodens udløb kan indehaveren af brugsretten efter forudgående anmeldelse til Fælleskontoret bortfjerne de på gravstedet anbragte mindesmærker, gravsten, gitre, planter m.m.

Sker dette ikke inden 3 måneder efter fredningsperiodens udløb tilfalder alt på gravstedet kirkegården, der herefter sørger for fjernelsen på den tidligere brugers regning.

**§ 22.**

I henhold til Kirkeministeriets bestemmelser, skal gravminder, der bevarer mindet om fortjenstfulde kvinder og mænd, eller som af kunstneriske, kulturhistoriske eller andre grunde må anses for særlig bevaringsværdige, udtages til registrering og evt. til fredning. Disse monumenter kan – når gravstedet hjemfalder - flyttes til en særlig udvalgt plads på kirkegården, eller kirkegården kan overtage vedligeholdelsen af gravsted og monument m.m., hvorved den tidligere indehaver af brugsrettens rettigheder over gravstedet bortfalder.

**§ 23.**

Al skade, der ved arbejder på gravsteder forøves på fremmed ejendom (nabogravsted eller kirkegårdsveje, gange, beplantninger, låger m.v.) skal erstattes ved istandsættelse, eventuelt udført af kirkegården for skadesvolders regning.

Kirkegården har intet ansvar for beskadigelse eller ødelæggelse, som måtte overgå mindesmærker, indhegning eller lignende ved naturbegivenheder, vold eller hærværk. Indehavere af brugsret til gravsteder har pligt til at udbedre indtrufne beskadigelser.

**§ 24.**

Kirkegården kan påtage sig pligten til vedligeholdelse af anlagte gravsteder for en brugsperiode (fredningstid) mod forudbetaling ved erhvervelsen, jf. Prisliste for kirkegården.

Der kan oprettes legatordninger for ydelser på gravstedet over en flerårig periode. Dog mindst for en fredningsperiode.

Vedligeholdelsen omfatter foruden almindelig renholdelse af gravstedet følgende arbejder: omplantning af kantplanter, fornyelse af udgåede eller forvoksede træer, opretning efter jordsætning, pålægning af ral, rensning og opretning af gravsten.

Skal vedligeholdelsen omfatte yderligere forpligtigelser såsom sætning af blomsterløg, pålægning af kranse eller blomster til højtiderne eller på bestemte mindedage, erlægges der særskilt vederlag.

**§ 25.**

Begravelses- og bisættelseshøjtideligheder kan kun foretages efter forudgående aftale med præst og Fælleskontor. Dødsanmeldelser, der er påtegnet af begravelsesmyndigheden, skal foreligge før den kirkelige handling.

Begravelser og bisættelser skal normalt anmeldes senest 16 arbejdstimer (2 døgn) inden begravelses- eller bisættelsesdagen (lørdagsbegravelser skal senest anmeldes til Fælleskontoret kl. 12.30 torsdagen før, om vinteren kl. 12.30 onsdagen før).

Begravelser kan normalt kun finde sted ugens første 6 dage på tidspunkterne kl. 10.00, kl. 11.30 og kl. 13.00. Lørdag finder første begravelse sted kl. 10.00.

Bisættelser kan normalt kun finde sted ugens første 6 dage på tidspunkterne kl. 10.00, kl. 11.30 og kl. 13.00. Mandag – torsdag tillige kl. 14.30. Lørdag finder første bisættelse sted kl. 10.00.

Urnenedsættelser kan normalt kun finde sted ugens 5 første hverdage fra kl. 9.00 til kl. 15.00.

Urnenedsættelser kan finde sted om lørdagene fra kl. 9.00.

Begravelser og urnenedsættelser kan i almindelighed ikke finde sted 1. juledag, 1. påskedag og 1. pinsedag og normalt heller ikke søn- og helligdage.

Gravning og tilkastning samt nedsættelse af urner må kun udføres af kirkegårdens personale. Ved muslimske begravelser kan pårørende, efter forudgående aftale, medvirke til at dække kisten med jord.

# **Krematoriet**

**§ 26.**

Modtagelse af kister til brænding og senere højtideligheder kan ske inden for Fælleskontorets åbningstid. For bedemænd kan modtagelse ske efter ønske, idet der ved henvendelse til Fælleskontoret kan udleveres en nøgle mod betaling af et depositum.

Bedemanden ajourfører den digitale dødsanmeldelse. Kisten skal være forsynet med et mærkat, der angiver den afdødes navn samt bedemandsfirmaets navn.

Kister til brænding skal overholde de af "Danske Krematoriers Landsforening" normer for kister.

Kister indeholdende zink modtages ikke til kremering.

Pacemakere skal være fjernet inden modtagelsen, jvf. Sundhedsstyrelsens cirkulæreskrivelse af 18.06.1980.

Jf. Sundhedsstyrelsens elektroniske dødsattest, hvor der er tilføjet et nyt punkt vedr. elektroniske implantater - med et afkrydsningsfelt for pacemakere.

Det er muligt for pårørende selv at hente afdødes urne på kirkegården, ved telefonisk henvendelse eller via mail til Fælleskontoret.

# **Regulativ vedr. de enkelte gravstedstyper:** -

**§ 27.**

**Kistegravsted:**

Gravstedstypen bruges normalt, som navnet antyder, til kistebegravelser men kan dog også anvendes til urnebegravelser.

Pasning af gravstedet kan uden udgift varetages af indehaveren af brugsretten eller mod betaling af kirkegårdens personale. Betaling kan ske årligt for ud, efter flerårig aftale eller der kan tegnes et legat for hele fredningsperioden på 25 år (ved urner 10 år).

**§ 28.**

**Urnegravsted:**

Gravstedstypen omfatter gravsteder med plads til 2, 4, 6 eller 8 urner. Gravstederne er fra ca. ½ m2 til ca. 1½ m2.

Pasning af gravstedet kan uden udgift varetages af indehaveren af brugsretten eller mod betaling af kirkegårdens personale. Betaling kan ske årligt for ud, eller der kan tegnes et legat for hele fredningsperioden på 10 år.

**§ 29.**

**Urne-/kistegravsted i plæne med plade:**

Gravstedet er markeret ved en navneplade i plænen.   
Gravstedstypen omfatter både urne- og kistebegravelser.

Der betales legat til gravstedets obligatoriske vedligeholdelse, som udføres af kirkegårdens personale.

Navnepladen er en sleben sten i Halmstad granit i målene 40 x 60 cm, og 10 cm i tykkelse.

Skriften er dybt sandblæste sortmalede bogstaver. Skrifttypen fremvises ved henvendelse på Fælleskontoret.

Stenen kan forsynes med et 65 mm – 70 mm vasehul.

Der må *kun* anbringes blomster i vasehul i stenen eller i liggekrus ved stenen.

Fra 15 november og indtil 31. januar kan henlægges mospude eller grankrans og/eller placeres enkelt gravlys på gravstenen.

Overtrædelse af disse bestemmelser medfører, at kirkegårdspersonalet fjerner ureglementeret udsmykning.

**§ 30.**

**Urnegravsted i stauder med plade på fælles sten:**

Gravstedet er markeret ved en messing navneplade fastgjort på fælles granitsten i et bed med stauder.

Hvert gravsted kan rumme op til 3 urner i staudebedet. Hver sten kan på hver af de fire sider rumme tre messingplader hver med op til tre navne.   
Messingpladen er i formatet 10 x 20 cm (1 – 2 navne) eller 15 x 20 cm (3 navne).

På Fælleskontoret udleveres en blanket til udfyldelse af ønsket tekst på navnepladen. Fælleskontoret sørger herefter for at bestille prægning samt opsætning af navneplade.

Kirkegården forestår vedligeholdelse af gravstedets beplantning. Der skal oprettes obligatorisk vedligeholdelsesaftale/legataftale for hele fredningsperioden på 10 år.

**§ 31.**

**Urnegravsted/kistegravsted med bunddækning (afd. G1):**

Gravstedtypen omfatter både urne- og kistebegravelser. På gravstedet må sættes en gravsten i formatet 50x50 cm.

Gravstedet bliver tilplantet af kirkegården med et bunddække af efeu og cotonasters og med stauder plantet i bunddækningen.

Kirkegården kan efter aftale indrette et blomsterbed på graven, hvor der kan plantes blomster forår og sommer og om vinteren lægges en mospude, eller kirkegården kan lægge en grandekoration. Der må i øvrigt herudover kun sættes afskårne blomster i spidsvaser.

Kirkegården forestår vedligeholdelse af gravsted og beplantning. Der skal oprettes obligatorisk vedligeholdelses/legataftale for hele fredningsperioden, som er 10 år for urner og 25 år for kistebegravelser.

**§ 32.**

**Urne/kistegravsted i fællesplæne (anonymt gravsted):**

Gravstedstypen omfatter både urne- og kistebegravelser. Gravstedet er anonymt, og der er ingen markering af eller oplysning om, hvor afdøde er bisat eller begravet. Ved henvendelse til Fælleskontoret kan dette dog oplyses.

Der indbetales legat til gravstedets obligatoriske vedligeholdelse, som varetages af kirkegårdens personale.

Blomster, mospuder og kranse må kun lægges ved klokketårnet.

# **Ordensbestemmelser. m.v.**

**§ 33.**

Kirkegården er et indviet sted, hvor der råder orden og fred.

Færdsel på kirkegården sker på de afstukne gange og stiarealer.

Ingen aktiviteter på kirkegården må være til gene for de kirkelige handlinger.

Redskaber til gravstedsbrugernes fri benyttelse skal efter endt brug sættes på plads.

Visne kranse og blomster, papir og affald fra gravstederne skal henlægges i kirkegårdens affaldsbeholdere.

Mindre børn må ikke færdes på kirkegården uden i følge med og under tilsyn af voksne, der er ansvarlige for deres opførsel.

Besøgende skal, når de passerer kirkegårdens låger, lukke disse efter sig.

Løse hunde må ikke medtages på kirkegården.

Evt. efterladenskaber efter hund i snor skal opsamles og lægges i affaldsbeholder.

Al færdsel med cykler på kirkegården er forbudt.

Ingen kørsel med motorkøretøj må finde sted på kirkegården i andet end kirkens eller kirkegårdens ærinde eller med overgartnerens tilladelse.

Blomster eller planter må ikke fjernes fra gravsteder, der tilhører andre. Der må ikke foretages beskadigelse af gravsteder eller de derpå værende mindesmærker. Afbrydning af grene, hegn, beplantninger m.m. samt beskadigelse af kirkegårdens ejendele må ikke ske og kan medføre erstatningsansvar og eventuelt tillige strafansvar.

Ukrudtsbekæmpende kemiske midler må ikke anvendes.

Kirkegårdens personale er forpligtet til at påtale enhver krænkelse af kirkegårdens orden og fred.

Klager må rettes til administrationschefen, der på menighedsrådets vegne fører tilsyn med kirkegården.

# **Erhvervelse og fornyelse af gravsteder:**

**§ 34.**

**Erhvervelse** og fornyelse af gravsteder samt gravkastning er for medlemmer af folkekirken gratis.

For ikke medlemmer opkræves en leje for gravsted og et beløb for gravkastning – se prisliste.

Udgifter til gravstedets indretning, gravminde samt evt. pasning afholdes af gravstedets lejer.

**Fornyelse** af et gravsted kan normalt ske efter fredningsperiodens udløb, undtagen er dog gravpladser i fællesgrave.   
Fornyelse kan ske for mindst 5 år. Ved fornyelse for et kortere åremål end en hel fredningsperiode betales et forholdsmæssigt beløb.

For **ikke-medlemmer af folkekirken** skal der betales for en hel brugsperiode for én kistegravplads eller én urnegravplads selvom gravstedet allerede er erhvervet af et medlem af folkekirken.

Består gravstedet af flere pladser indebærer erhvervelsen, at brugsretten forlænges for alle gravpladser svarende til 25 år for en kiste og 10 år for en urne fra det år, gravstedet tages i brug.

# **Kirkegårdens gartneriske ydelser** (se også priser for Aabenraa kirkegård)

**§ 35.**

**ÅRLIGE AFTALER.** Kirkegården påtager sig at renholde gravsteder, efter aftale med gravstedets lejer. Efter aftale med kirkegårdslederen tilbyder kirkegården grandækning forårs- og sommerblomster eller andre ydelser. Antal forårs- og sommerblomster kan reguleres efter ønske og gravstedets størrelse.

**Renholdelse omfatter:**

1. Fjernelse af visne buketter ca. 1 gang hver uge hele året.

2. Alm. renholdelse ca. hver 3. - 4. uge i vækstperioden.

3. Beskæring af roser samt fjernelse af visne partier på beplantningen.

4. Jævnlig beskæring af beplantning for at fremme en harmonisk form.

**Grandækning omfatter:**

1. Visne blade fjernes inden granpålægning.

2. Gravstedet fladdækkes 30%-40% med pyntegrønt.

3. Pyntegrønt fjernes om foråret og gravstedet rives/fejes.

**Forårs- og sommerblomster omfatter:**

1. Jorden i plantegruppen løsnes evt. suppleres med muldjord/spaghnum.

2. Forårsblomster (stedmoder) og sommerblomster (isbegonia) plantes og vandes 2 gange.

3. Stedmoder fjernes inden juni måned og isbegonia fjernes inden granpålægning*.*

Kirkegården påtager sig ud over disse ydelser følgende opgaver: Anlæg af gravsteder, nyplantning eller omplantning, plantning af efterårsblomster og juletulipaner, udlægning af buketter og kranse, lægning af løg, yderligere granpyntning, renholdelse af monument m.v., der betales på en regning efter gældende takster. Kirkegården udarbejder efter ønske et skriftligt tilbud på disse ydelser.

**§ 36.**

**FLERÅRLIGE AFTALER.** Kirkegården påtager sig pligten til at ren- og vedligeholde gravsteder for en aftalt periode mod betaling af et engangsbeløb jf. prisliste

Antal forårs- og sommerblomster kan reguleres efter ønske og gravstedets størrelse.

**Ren – og Vedligeholdelse af et urne- eller kistegravsted omfatter*:***

1. Fjernelse af visne buketter ca. 1 gang hver uge hele året.

2. Alm. renholdelse ca. hver 3. - 4. uge i vækstperioden.

3. Beskæring af roser samt fjernelse af visne partier på beplantningen.

4. Jævnlig beskæring af beplantning for at fremme en harmonisk form.

5. Pålægning af perlesten.

6. Fornyelse af udgåede eller forvoksede planter.

7. Gødskning og vanding af beplantning under etableringsfasen.

8. Opretning af belægning og gravminde ved jordsætning.

9. Rensning af gravminde for grønalger.

**Ren- og vedligeholdelse af gravsted i plæne med plade omfatter:**

1. Fjernelse af visne buketter ca. 1 gang hver uge hele året.

2. Ved græs slås plænen ca. 1 gang om ugen hele vækstperioden.

3. Området renholdes ca. hver 2. - 3. uge i vækstperioden.

4. Græs vedligeholdes med gødning, vertikalskæring og topdressing.

5. Udskiftning af beplantning og græstæppe efter behov.

**Ren- og vedligeholdelse af gravsted i stauder med plade på fælles sten omfatter:**

1. Fjernelse af visne buketter ca. 1 gang hver uge hele året.

2. Området renholdes ca. hver 2. - 3. uge i vækstperioden.

3. Udskiftning af beplantning efter behov.

**Ren- og vedligeholdelse af gravsted i fælles plæne (anonymt gravsted) omfatter:**

1. Fjernelse af visne buketter lagt ved klokketårn ca. 1 gang hver uge hele året.

2. Græs vedligeholdes med gødning, vertikalskæring og topdressing.

**Ikrafttræden**

**§ 37.**

Denne vedtægt træder i kraft 1. XXXX 2019 og erstatter vedtægten af 1. januar 2010.

Således vedtaget på et den 27. februar 2019 afholdt menighedsrådsmøde.

*Sarah Arnkjær*

På menighedsrådets vegne

# **Tillæg med regler for den muslimske gravplads.**

* Den muslimske afdeling er en del af Aabenraa Kirkegård og følger dennes vedtægt, ordensregler og takstregulativ. Herunder gælder følgende:
* Muslimer som bor i eller har en særlig tilknytning til Aabenraa sogn, jvf. LBK nr. 1156 § 14, uanset hvilken retning vedkommende tilhører, kan blive begravet i afdelingen. Betalingen tilpasses vedtægtens regler for ikke-medlemmer af Folkekirken.
* Gravfredstiden er 25 år (for børnegrave til børn under 10 år dog 15 år).
* Gravene udlægges i rækkefølge. Hvert voksent gravsted måler 1,25 x 2,6 m. Det er muligt at træffe aftale om begravelse i dobbelt dybde med henblik på efterfølgende begravelse af ægtefælle i samme gravsted.

* Det er muligt at reservere et gravsted. Dette betinges af, at den der reserverer gravstedet påtager sig udgifter til reserveringen som andetsteds på kirkegården og enten for ud betaler for vedligeholdelsen af gravstedet eller betaler legat vedr. vedligeholdelsen.

* Der kan erhverves forskellige typer gravsted:

1. Grave i græs omgivet af en stenmarkering. Aabenraa Kirkegård sørger for afmærkning og anlæg af gravstedet.  
   For disse grave skal indgås en pleje- og vedligeholdelseskontrakt (legat) for min. 25 år med kirkegården (15 år for barnegravsted), hvorefter gravstederne vedligeholdes af personalet på Aabenraa Kirkegård. Der må ikke plantes på gravstedet eller anbringes pynt på græsset. Gravpynt/blomster er begrænset til et felt foran stenen. Evt. pynt, som er placeret på græsset, vil blive fjernet ved græsslåning.
2. Grave som anlægges efter eget ønske med forudgående godkendelse af kirkegårdens ledelse. For disse gravsteder er det mod overholdelse af kirkegårdens generelle regler for udsmykning og vedligeholdelse muligt selv at overtage forpligtelsen til vedligeholdelse.

* Afdøde skal lægges i kiste inden begravelsen og skal begraves i kiste.
* Tildækning af graven foretages af kirkegårdens personale. Pårørende kan, efter forudgående aftale, medvirke til at dække kisten med jord.
* For forhold ikke specielt nævnt her henvises til kirkegårdsvedtægten.

**Gravstedets indretning**

1 Der kan anbringes 1 monument/hovedgravsten på gravstedet: Max. størrelse: Højde: 80 cm, Bredde: 40 cm, Dybde: 10 cm. For barnegravsted: højde: 50 cm, bredde: 30 cm, dybde: 10 cm.

På grave anlagt efter eget ønske kan desuden anbringes en mindre fodsten.

1. I henhold til kirkegårdens generelle regler må ikke anbringes plastikblomster og anden udsmykning af plastik på gravstederne. Kirkegårdstilsynet fjerner uden varsel uønskede planter eller konstruktioner.

*Sarah Arnkjær*

På menighedsrådets vegne